കാവിലുംപാറയിലെ ഉരുള്പൊട്ടല് ഭൂമിയില് ശേഷിച്ചത് പാറക്കല്ലുകള് കുറ്റ്യാടി: കുതിച്ചെത്തിയ മലവെള്ളപാച്ചിലില് തലനാരിഴയ്ക്കാണ് കാവിലുംപാറയിലെ നാല്, അഞ്ച് വാര്ഡിലെ ജനങ്ങള് രക്ഷപ്പെട്ടത്. മാറ്റമില്ലാതെ മഴ പെയ്യുമ്ബോള് മറ്റൊരു ദുരന്തമുണ്ടാകുമോ എന്ന ഭയാശങ്കയിലാണിവര്. മുളവട്ടം കുന്നിനു മേലേയുള്ള വനത്തില് നിന്നു കുത്തി ഒഴുകി എത്തിയ പാറക്കല്ലുകളും ചെളിയും ഭൂമിയെ പിളര്ത്തി കടന്നു പോവുകയായിരുന്നു. തകര്ന്നടിഞ്ഞ മരങ്ങളും പാറക്കല്ലുകളും ചെളി കലര്ന്ന മണ്ണില് താഴ്ന്നു കിടക്കുന്നത് കാണാം. ഏകദേശം ആറ് ഹെക്ടറിലധികം കൃഷിഭൂമിയാണ് മണ്ണും കല്ലും വന്നു മൂടിക്കിടക്കുന്നത്. തെങ്ങ്, വാഴ, കവുങ്ങ് ,ഗ്രാമ്ബു, റബര്, ജാതിക്ക, പ്ലാവ്, മാവ്, തുടങ്ങിയ ദീര്ഘ ,ഹ്രസ്വകാല വിളകള് ഭൂമിക്കടിലിലായി. ചാപ്പന് തോട്ടം, പൊയിലോം ചാല്, മുളവട്ടം, വള്ളുവന്കുന്ന്, മൂന്നാം പെരിയ, തുടങ്ങിയ പ്രദേശങ്ങളിലെല്ലാം കൃഷി നാശം സംഭവിച്ചിട്ടുണ്ട്. മണ്ണ് മുഴുവന് ഒഴുകിപ്പോയതിനാല് പാറക്കല്ലുകള് മാത്രം കൃഷിഭൂമിയിലാകെ വ്യാപിച്ചിരിക്കുന്നത് കാണാം. ഇതൊക്കെ എങ്ങിനെ മാറ്റാം എന്ന ചിന്തയിലാണ് കൃഷിക്കാര്. വലിയ പാറക്കല്ലുകള് പൊട്ടിച്ചുമാറ്റി ഭൂമി ക്രമപ്പെടുത്തിയാല് മാത്രമേ കൃഷി ചെയ്യാന് പറ്റുകയുള്ളുവെന്നാണ് അവസ്ഥ.